
UZNESENIE č. ......../2024
zo dňa 16. 02. 2024



Zastupiteľstvo Bratislavského samosprávneho kraja po prerokovaní materiálu

berie na vedomie

informáciu o výsledku kontroly Najvyššieho kontrolného úradu Slovenskej republiky „Majetok VÚC KA-030/2023/1100“ a o prijatých opatreniach.







































D ô v o d o v á   s p r á v a

Na základe poverenia predsedu Najvyššieho kontrolného úradu Slovenskej republiky (ďalej len „NKÚ SR“) č. 1879/02 zo dňa 05.06.2023 bola v čase od 05.06.2023 do 21.11.2023 vykonaná v Bratislavskom samosprávnom kraji kontrola „Majetok VÚC KA-030/2023/1100“.

Účelom kontroly bolo preverenie a zhodnotenie stavu dodržiavania všeobecne záväzných právnych predpisov pri činnostiach vykonávaných BSK týkajúcich sa nakladania s majetkom a finančnými prostriedkami; kontrola bola zameraná na investičnú politiku, nakladanie s majetkom a starostlivosť o majetok.

Protokol o výsledku kontroly „Majetok VÚC KA-030/2023/1100“ obsahuje nasledovné kontrolné zistenia a odporúčania: 

Kontrolné zistenie č. 1 - pzn.: ku kontrolnému zisteniu dodatok č. 1 k protokolu:

Účtovná jednotka nemá zavedený systém identifikovania a evidovania zmarených investícií, názor audítora k existencii rizika potreby preklasifikovania nedokončených investícií za zmarené bol vzatý len na vedomie. BSK dlhodobým neriešením uvedenej problematiky a vykazovaním aj takých investícií vo svojom účtovníctve, ktoré už nepoužije na svoju činnosť, nezabezpečuje správne a preukázateľné vedenie účtovníctva, čo je v rozpore s § 8 ods. 1, 2 a 4 zákona o účtovníctve. 

Odporúčanie č. 1: zabezpečiť systémové riešenie problematiky zmarených investícií.

Kontrolné zistenie č. 2 ku kúpe nehnuteľností za účelom realizácie projektu „Podpora deinštitucionalizácie sociálnych služieb v okrese Pezinok – DSS a ZPB MEREMA“ (k str. 13 a nasl. protokolu):

Kontrolovaný subjekt svojim konaním nezabezpečil, aby byty v období od ich zaradenia do svojho majetku (07.12.2017) do ich vyradenia (30.09.2020) boli využívané a slúžili účelu, pre ktorý boli obstarané, čím neefektívne a nehospodárne využíval majetok. Uvedeným postupom nekonal v súlade s 7 ods. 2 písm. a) zákona o majetku VÚC, podľa ktorého vyšší územný celok a správca sú povinní majetok vyššieho územného celku zveľaďovať, chrániť a zhodnocovať, najmä sú povinní tento majetok udržiavať a užívať. 

Kontrolné zistenie č. 3 k nájomnej zmluve uzatvorenej v roku 2004 s Nemocničná, a.s. za účelom prenájmu nebytových priestorov, hnuteľných vecí a pozemkov slúžiacich na poskytovanie zdravotnej starostlivosti (k str. 15 protokolu):

Prenajímateľ v období účinnosti dodatku č. 2 nájomnej zmluvy (01.01.2006 až 07.03.2019) nezohľadňoval nájomné o mieru inflácie, čím nepostupoval v súlade s bodom 4.1 nájomnej zmluvy, podľa ktorého sa inflácia zohľadní v nájomnom na rok 2007 podľa vyhlásenej výšky inflácie za rok 2006. Uvedeným postupom súčasne nekonal v súlade s § 7 ods. 2 písm. b) zákona o majetku VÚC. 

Kontrolné zistenie č. 4 k nájomnej zmluve vyššie (k str. 15 protokolu):

Povinnosť zohľadnenie technického zhodnotenia predmetu nájmu do výšky nájomného vyplývajúca zo Zásad hospodárenia s majetkom BSK nebola dodržaná. 

Kontrolné zistenie č. 5 k nájomnej zmluve vyššie (k str. 16 protokolu):

Z porovnania pomeru celkových odpisov k celkovému nájomnému za obdobie 07/2004 až 09/2023 vyplýva, že ekonomické náklady (reprezentované najmä odpismi) vynakladané na predmet nájmu zo strany vlastníka prekračujú uhradené nájomné o 97 910,02 eur, čím nie sú pribežne dodržiavané podmienky zámeru dlhodobého nájmu NsP Malacky vyplývajúceho z uznesenia Zastupiteľstva BSK č. 81/2005. Uvedená podmienka nebola dodržaná osobitne za roky 2021 a 2022. 

Odporúčanie č. 2: vykonať kontrolu plnenia Zmluvy o nájme medzi BSK a Nemocničnou, a.s. s dôrazom na prehľady doterajších investícií do majetku na rámec 100 mil. Sk a indexáciu nájomného.

Kontrolné zistenie č. 6 k Zmluve o poskytnutí dotácie medzi BSK a Mestom Malacky (k str. 16 a nasl. protokolu):

Z pohľadu adresnosti vynaložených verejných zdrojov bol zvolený model poskytnutia dotácie finančný transfer nájomcovi na účely obstarania zdravotníckych prístrojov, čo nebolo v súlade so zmluvou o nájme, podľa ktorej nájomca na svoje náklady obmieňa a modernizuje prístrojové vybavenie nemocnice 

Odporúčanie č. 3: vykonať kontrolu plnenia Zmluvy o poskytnutí dotácie medzi BSK a Mestom Malacky ako aj kontrolu realizácie predmetu dotácie v spoločnosti Nemocničná, a.s.

K opatreniam prijatým VÚC na základe kontroly v roku 2020 (k str. 17 a nasl. protokolu):

Odporúčanie č. 4: prijať vo formalizovanej podobe kritéria, ktorými by sa zadefinovalo pridelenie finančných prostriedkov určených pre oblasť starostlivosti o budovy stredných škôl.

Dodatkom č. 1 k protokolu o vykonaní kontroly, na základe námietky vznesenej BSK ku kontrolnému zisteniu č. 1, sa veta „BSK dlhodobým neriešením uvedenej problematiky a vykazovaním aj takých investícií vo svojom účtovníctve, ktoré už nepoužije na svoju činnosť, nezabezpečuje správne a preukázateľné vedenie účtovníctva, čo je v rozpore s § 8 ods. 1, 2 a 4 zákona o účtovníctve.“ z textu kontrolného zistenia č. 1 vypúšťa.
 
Úrad BSK, v súlade so Zápisnicou zo dňa 13.12.2023 o prerokovaní protokolu a dodatku č. 1 k protokolu o výsledku kontroly predkladá Zastupiteľstvu BSK informáciu o výsledku kontroly a o prijatých opatreniach; štatutárny orgán BSK má v termíne do 30.04.2024 predložiť NKÚ SR správu o plnení, resp. splnení prijatých opatrení na odstránenie kontrolou zistených nedostatkov, vrátane dokladov preukazujúcich ich plnenie, resp. splnenie. Opatrenia prijaté na nápravu kontrolou zistených nedostatkov boli predložené NKÚ SR listom zo dňa 12.01.2024.

Na základe vyššie uvedeného predkladáme Zastupiteľstvu BSK tento informačný materiál.


Prílohou materiálu sú:
· Protokol o výsledku kontroly „Majetok VÚC KA-030/2023/1100“ z novembra 2023
· Dodatok č. 1 k protokolu o výsledku kontroly „Majetok VÚC KA-030/2023/1100“ z decembra 2023
· Zápisnica zo dňa 13.12.2023 o prerokovaní protokolu a dodatku č. 1 k protokolu o výsledku kontroly
· Predloženie opatrení prijatých na nápravu kontrolou zistených nedostatkov zo dňa 12.01.2024 
